
SC2020-16669/22.07.2020

RAPORT DE SPECIALITATE

privind  aprobarea suplimentării Agendei manifestărilor culturale din anul 2020
 a Casei de Cultură a Municipiului Timişoara aprobată prin HCLMT nr. 212/04.06.2020

 Consiliul Local al Municipiului Timişoara

Având în vedere Referatul de aprobare  nr. SC2020-16669/22.07.2020 al Primarului Municipiului Timișoara și Proiectul de hotărâre privind aprobarea  suplimentării Agendei manifestărilor culturale din anul 2020 a Casei de Cultură a Municipiului Timişoara, astfel cum aceasta a fost aprobată prin Hotărârea Consiliului Local al municipiului Timișoara nr. 212/04.06.2020,

Facem următoarele precizări:

Casa de Cultură a Municipiului Timişoara a luat fiinţă conform HCL 173 din 30.06 1998 şi este o institutie  publică de cultură, care funcţioneza sub autoritatea Consiliului Local al Municipiului Timişoara, fiind finanţată din venituri proprii şi din alocatii de la bugetul local, de la capitolul Cultură. Agenda culturală a Casei de Cultură, care conţine toate evenimentele importante şi de tradiţie ale oraşului, se votează anual de către Consiliul Local al municipiului Timişoara. Având în vedere noile condiții generate de starea de urgență, starea de alertă și noile condiții de desfășurare a evenimentelor publice avem în vedere aprobarea evenimentelor a căror desfășurare în anul 2020 poate fi posibilă în acest moment.
	
	Agenda manifestărilor culturale pentru anul 2020 a Casei de Cultură a Municipiului Timişoara cuprinde manifestări devenite deja tradiţie în oraşul nostru, dintre care enumerăm: Festivalul Bega Bulevard, Festivalul Minorităţilor şi Gastronomiei, Festivalul Inimilor, 3 August- Ziua Timişoarei, Festivalul de Operă şi Operetă din Parcul Rozelor, Film pentru Timişoara, Ruga Timişoarei, Festivalul Baroc, Târgul de Iarnă şi Sărbătorile Crăciunului, Gala Excelenţei Timişorene, Revelion 2020, dar şi alte acţiuni şi evenimente noi. Aceste acțiuni culturale au fost aprobate prin hotărârea Consiliului Local al Municipiului Timișoara nr. 212/04.06.2020 și sunt prezentate în anexa la aceasta.	
	Pentru realizarea obiectivelor propuse și asumate de către municipiul Timișoara în realizarea programului Timișoara – Capitala Culturală Europeană 2021, care presupune punerea în valoare a tradițiilor și valorilor culturale și emblematice ale acestui oraș, este necesară derularea unor acțiuni de impact prin includerea în Agenda manifestărilor culturale și a altor acțiuni de tradiție (Festivalul European al Spectacolului Timișoara – Festivalul Dramaturgiei FEST – FDR),  și finanțarea corespunzătoare a unor acțiuni de prestigiu (Beta 2020 – Bienala Timișoreană de Arhitectură), precum și a unor acțiuni noi (La feminin, Frames and shapes “Cadre  și forme” - Școala de vară de dans contemporan, BEGA ! prezinta Borealis și Polis & Paidea). 
	În motivarea prezentului demers aducem drept argumente starea pandemică existentă la nivel internațional, evoluția în timp a acesteia, care nu a făcut posibilă până acum estimarea costurilor și a condițiilor de derulare a acestor evenimente.
Apreciem necesară suplimentarea Agendei manifestărilor culturale pentru anul 2020 cu cinci manifestări culturale, cuprinse în anexă la prezenta
Tinându-se cont de art. 20 şi art. 21 alin. 1 lit. (a) şi lit. (b) din Ordonanţa nr. 21/31.01.2007 privind instituţiile şi companiile de spectacole sau concerte, precum şi desfăşurarea activităţii de impresariat artistic, potrivit căreia: “ (1) Finanţarea cheltuielilor necesare funcţionării instituţiilor de spectacole sau concerte se realizează astfel:
    a) cheltuielile necesare realizării programului minimal anual prevăzut în contractul de management se acoperă integral din subvenţii acordate de la bugetul de stat sau de la bugetele locale, după caz;
    b) cheltuielile necesare realizării proiectelor, altele decât cele din programul minimal, se acoperă din venituri proprii, din subvenţii acordate de la bugetul de stat sau de la bugetele locale, după caz, precum şi din alte surse;”; 
Având în vedere prevederile art. 129 alin. 1 și art. 129 alin. 2 lit. d) coroborat cu alin. 7 lit. d) și e) din OUG nr. 57/2019 privind Codul Administrativ,
În considerarea OUG nr. 51 din 11 august 1998 privind îmbunătăţirea sistemului de finanţare a programelor, proiectelor şi acţiunilor culturale şi potrivit Ordonanţei nr. 9/23.01.1996 privind îmbunătăţirea sistemului de finanţare a instituţiilor publice de cultură finanţate din venituri proprii şi suvenţii acordate de la bugetul de stat sau de la bugetele locale, 
Având în vedere dispozițiile Legii nr. 273/ din 29.06.2006 privind finanţele publice locale, finanțarea acțiunilor suplimentare se va realiza în aceleași condiții cu cele aprobate prin Agenda manifestărilor culturale pe anul 2020, din cap. 67.02. "Cultură, recreere şi religie", cuprinsă în bugetul local al Municipiului Timişoara, aprobat prin HCL nr. 70/28.02.2020 privind aprobarea bugetului local al Municipiului Timisoara pe anul 2020 și rectificat prin HCL 186/18.05.2020 și HCL 262/07.07.2020.

	Detalii referitoare la manifestările ce urmează a fi incluse în Agenda Casei de Cultură a municipiului care se vor derula pe parcursul anului 2020, după aprobarea acestora de către autoritatea deliberativă, sunt prezentate în anexă la prezenta. 

 Prin urmare,

Având în vedere cele menţionate mai sus, 

PROPUNEM:

Emiterea unei hotărâri a Consiliului Local al Municipiului Timişoara prin care să se aprobe:

1. Aprobarea suplimentării acţiunilor cuprinse în Agenda manifestărilor culturale din anul 2020 a Casei 
de Cultură a Municipiului Timişoara, conform Anexei care va face parte integrantă din hotărâre;

2. Finanţarea se face din cap. 67.02. "Cultură, recreere şi religie", pentru manifestările culturale ale Casei de Cultură a Municipiului Timişoara, prevăzute în Anexa, care va fi parte integranta din HCL;
Justificarea şi decontarea cheltuielilor ocazionate de organizarea acestor manifestări se vor realiza numai pe bază de acte doveditoare, conform legii si in limita bugetului aprobat.

Anexăm toate documentele depuse pentru susţinerea acestui proiect de hotărâre. 

